b'\n_START_ARTICLE_\nBranko Radovi\xc4\x87\n_START_SECTION_\nIgra\xc4\x8dka karijera\n_START_PARAGRAPH_\nStudirao je i igrao ko\xc5\xa1arku u Beogradu i Zagrebu. Klubovi su mu bili Crvena Zvezda, Partizan i KK Industromonta\xc5\xbea. Igrao je i za reprezentaciju Jugoslavije, te je 1959. godine bio najbolji strijelac prvenstva ispred legendarnog Kora\xc4\x87a, sa 30.5 ko\xc5\xa1eva po utakmici._NEWLINE_Dugo je vodio na listi strijelaca s najve\xc4\x87im brojem ko\xc5\xa1eva na jednoj utakmici (64), dok ga nije prestigao Dra\xc5\xbeen Petrovi\xc4\x87, s time da je Radovi\xc4\x87 svoj rekord postigao u polufinalnoj utakmici prvenstva Jugoslavije!_NEWLINE_Po\xc4\x8detkom \xc5\xa1ezdesetih godina vra\xc4\x87a se u Split kao igra\xc4\x8d, reprezentativac i trener. Postavlja temelje tada\xc5\xa1nje Jugoplastike, po\xc4\x8dev\xc5\xa1i od tre\xc4\x87e, zatim druge i na kraju prve jugoslavenske lige._NEWLINE_Jedno vrijeme je bio usporedno igra\xc4\x8dem i trenerom. 1963. godine na odlu\xc4\x8duju\xc4\x87oj utakmici vodi svoju mom\xc4\x8dad do pobjede protiv beogradske Slobode. U\xc5\xa1ao je u igru u posljednje \xc4\x8detiri minute i postigao gotovo nevjerojatnih 16 ko\xc5\xa1eva i tako uveo KK Split u prvu jugoslavensku ligu. 1964. godine, koncem "Splitove" prve prvoliga\xc5\xa1ke sezone, ostavio se aktivnog igranja, posvetiv\xc5\xa1i se isklju\xc4\x8divo trenerskom poslu.\n_START_SECTION_\nTrenerska karijera\n_START_PARAGRAPH_\nOd 1964. je bio isklju\xc4\x8divo trenerom u "Splitu". Za nekoliko godina postaje prvak Jugoslavije, te kao na\xc5\xa1 predstavnik u Kupu prvaka dolazi do legendarnog prvog finala za Jugoplastiku protiv Ignisa (Varese), te gubi s ko\xc5\xa1em razlike. Ostao je zapisan u analima jugoslavenske i hrvatske ko\xc5\xa1arke kao jedan od najtrofejnijih igra\xc4\x8da i trenera._NEWLINE_Zbog zdravstvenih razloga, 1972. se ostavio trenerskog mjesta.\n_START_SECTION_\nReprezentativna karijera\n_START_PARAGRAPH_\nZa jugoslavensku reprezentaciju je odigrao 32 utakmice, postigav\xc5\xa1i 224 ko\xc5\xa1a. Sudjelovao je na EP-ima 1957. i 1959._NEWLINE_Umro je u Splitu u 60. godini \xc5\xbeivota nakon duge i te\xc5\xa1ke bolesti, dana 18. studenog 1993. godine.\n_START_SECTION_\nZanimljivosti\n_START_PARAGRAPH_\nBio je prvi igra\xc4\x8d u biv\xc5\xa1oj dr\xc5\xbeavi koji je postizao ko\xc5\xa1eve i zakucavanjem.'